title: Εκτελεστικός κανονισμός (ΕΕ) 2016/962 της Επιτροπής, της 16ης Ιουνίου 2016, για τη θέσπιση εκτελεστικών τεχνικών προτύπων όσον αφορά τους ενιαίους μορφότυπους, τα υποδείγματα και τους ορισμούς σχετικά με τον προσδιορισμό και τη διαβίβαση πληροφοριών από τις αρμόδιες αρχές και αρχές εξυγίανσης στην Ευρωπαϊκή Αρχή Τραπεζών σύμφωνα με την οδηγία 2014/59/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

text:
               17.6.2016

               EL

               Επίσημη Εφημερίδα της Ευρωπαϊκής Ένωσης

               L 160/35

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/962 ΤΗΣ ΕΠΙΤΡΟΠΉΣ
   της 16ης Ιουνίου 2016
   για τη θέσπιση εκτελεστικών τεχνικών προτύπων όσον αφορά τους ενιαίους μορφότυπους, τα υποδείγματα και τους ορισμούς σχετικά με τον προσδιορισμό και τη διαβίβαση πληροφοριών από τις αρμόδιες αρχές και αρχές εξυγίανσης στην Ευρωπαϊκή Αρχή Τραπεζών σύμφωνα με την οδηγία 2014/59/ΕΕ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (1), και ιδίως το άρθρο 4 παράγραφος 11,
   Εκτιμώντας τα ακόλουθα:

               (1)

               Το άρθρο 4 παράγραφος 1 της οδηγίας 2014/59/ΕΕ ορίζει ότι μπορούν να εφαρμόζονται σε ένα ίδρυμα απλουστευμένες υποχρεώσεις, όταν, λαμβανομένων υπόψη των κριτηρίων που αναφέρονται στην εν λόγω διάταξη και των κατευθυντήριων γραμμών της Ευρωπαϊκής Αρχής Τραπεζών (ΕΑΤ) δυνάμει του άρθρου 4 παράγραφος 5 της ίδιας οδηγίας, οι αρμόδιες αρχές και οι αρχές εξυγίανσης κρίνουν ότι η πτώχευση του ιδρύματος και η επακόλουθη εκκαθάρισή του υπό κανονικές διαδικασίες αφερεγγυότητας δεν είναι πιθανόν να έχουν σημαντική αρνητική επίπτωση στις χρηματοπιστωτικές αγορές, σε άλλα ιδρύματα, στους όρους χρηματοδότησης ή στην ευρύτερη οικονομία.

               (2)

               Με την επιφύλαξη του άρθρου 4 παράγραφοι 9 και 10 της οδηγίας 2014/59/ΕΕ, το άρθρο 4 παράγραφος 8 επιβάλλει στα κράτη μέλη να διασφαλίζουν ότι οι αρμόδιες αρχές και οι αρχές εξυγίανσης μπορούν να εξαιρούν από την εφαρμογή των απαιτήσεων των τμημάτων 2 και 3 του κεφαλαίου 1 του τίτλου II της εν λόγω οδηγίας τα ιδρύματα που συνδέονται με κεντρικό οργανισμό και εξαιρούνται πλήρως ή μερικώς από τις απαιτήσεις προληπτικής εποπτείας στο εθνικό δίκαιο σύμφωνα με το άρθρο 10 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2). Το άρθρο 4 παράγραφος 8 της οδηγίας 2014/59/ΕΕ επιβάλλει επίσης στα κράτη μέλη να διασφαλίζουν ότι οι αρμόδιες αρχές και οι αρχές εξυγίανσης εξαιρούν από την εφαρμογή των απαιτήσεων του τμήματος 2 του κεφαλαίου 1 του τίτλου II της εν λόγω οδηγίας τα ιδρύματα που είναι μέλη ενός θεσμικού συστήματος προστασίας (ΘΣΠ). Ειδικότερα, το άρθρο 4 παράγραφος 10 της οδηγίας 2014/59/ΕΕ ορίζει ότι τα ιδρύματα που τελούν υπό την άμεση εποπτεία της Ευρωπαϊκής Κεντρικής Τράπεζας σύμφωνα με το άρθρο 6 παράγραφος 4 του κανονισμού (ΕΕ) αριθ. 1024/2013 του Συμβουλίου (3) ή τα ιδρύματα τα οποία, σύμφωνα με τα κριτήρια που αναφέρονται στην εν λόγω διάταξη, αντιπροσωπεύουν σημαντικό μερίδιο του χρηματοπιστωτικού συστήματος ενός κράτους μέλους, υποχρεούνται να καταρτίζουν δικά τους σχέδια ανάκαμψης σύμφωνα με το τμήμα 2 του κεφαλαίου 1 του τίτλου II της οδηγίας 2014/59/ΕΕ και πρέπει να υπόκεινται σε ειδικά σχέδια εξυγίανσης σύμφωνα με το τμήμα 3 του εν λόγω κεφαλαίου.

               (3)

               Σύμφωνα με το άρθρο 4 παράγραφος 7 της οδηγίας 2014/59/ΕΕ, οι αρμόδιες αρχές και οι αρχές εξυγίανσης υποχρεούνται να ενημερώνουν την ΕΑΤ με ποιον τρόπο εφήρμοσαν το άρθρο 4 παράγραφοι 1, 8, 9 και 10 της εν λόγω οδηγίας στα ιδρύματα υπό τη δικαιοδοσία τους. Ο παρών κανονισμός θα πρέπει να προβλέψει υποδείγματα για την υποβολή των πληροφοριών που σχετίζονται με το άρθρο 4 παράγραφοι 1 και 8 της οδηγίας 2014/59/ΕΕ, τα οποία να μπορούν να συμπληρωθούν, ανάλογα με την περίπτωση, ανά συγκεκριμένο ίδρυμα ή ανά κατηγορία σύμφωνα με τις πρακτικές που εφαρμόζουν οι αρμόδιες αρχές και οι αρχές εξυγίανσης για την αξιολόγηση των ιδρυμάτων που έχουν όμοια χαρακτηριστικά, λαμβάνοντας υπόψη τα κριτήρια που αναφέρονται στο άρθρο 4 παράγραφος 1 της εν λόγω οδηγίας.

               (4)

               Ο παρών κανονισμός βασίζεται στο σχέδιο εκτελεστικών προτύπων που υπέβαλε η ΕΑΤ στην Επιτροπή.

               (5)

               Η ΕΑΤ διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4),

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Γενικές διατάξεις
   1.   Προκειμένου να ενημερώνεται η Ευρωπαϊκή Αρχή Τραπεζών (ΕΑΤ) σχετικά με την εφαρμογή του άρθρου 4 παράγραφοι 1, 8, 9 και 10 της οδηγίας 2014/59/ΕΕ στα ιδρύματα υπό τη δικαιοδοσία τους, οι αρμόδιες αρχές και οι αρχές εξυγίανσης διαβιβάζουν στην ΕΑΤ τις πληροφορίες που προσδιορίζονται σύμφωνα με τα άρθρα 2 και 3 του παρόντος κανονισμού.
   2.   Για τη διαβίβαση των πληροφοριών σύμφωνα με την παράγραφο 1, οι αρμόδιες αρχές και οι αρχές εξυγίανσης συμπληρώνουν τα σχετικά υποδείγματα που περιλαμβάνονται στο παράρτημα I και, κατά περίπτωση, παραπέμπουν στους προαιρετικούς δείκτες που περιλαμβάνονται στο παράρτημα II.
   3.   Οι αρμόδιες αρχές και οι αρχές εξυγίανσης μπορούν να επιλέξουν να συμπληρώσουν τα υποδείγματα που περιλαμβάνονται στο παράρτημα I σε κοινή βάση, με τον ακόλουθο τρόπο:

               α)

               οι αρμόδιες αρχές συμπληρώνουν τα σχετικά τμήματα των υποδειγμάτων για τους σκοπούς του σχεδιασμού της ανάκαμψης·

               β)

               οι αρχές εξυγίανσης συμπληρώνουν τα σχετικά τμήματα των υποδειγμάτων για τους σκοπούς των εκτιμήσεων της δυνατότητας εξυγίανσης και του σχεδιασμού της εξυγίανσης.

         4.   Όταν οι αρμόδιες αρχές και οι αρχές εξυγίανσης διαβιβάζουν στην ΕΑΤ τις πληροφορίες που προσδιορίζονται σύμφωνα με τα άρθρα 2 και 3 του παρόντος κανονισμού, οι εν λόγω αρχές μπορούν να αναφέρονται σε «κατηγορία ιδρυμάτων», όταν κρίνουν ότι δύο ή περισσότερα ιδρύματα έχουν όμοια χαρακτηριστικά με βάση τα κριτήρια που αναφέρονται στο άρθρο 4 παράγραφος 1 της οδηγίας 2014/59/ΕΕ για την εφαρμογή απλουστευμένων υποχρεώσεων.
   Άρθρο 2
   Πληροφορίες που υποβάλλονται από τις αρμόδιες αρχές
   1.   Για κάθε περίοδο αναφοράς που καθορίζεται στο άρθρο 4 του παρόντος κανονισμού, οι αρμόδιες αρχές υποβάλλουν στην ΕΑΤ τις ακόλουθες πληροφορίες για την εφαρμογή απλουστευμένων υποχρεώσεων σε σχέση με το περιεχόμενο και τις λεπτομέρειες των σχεδίων ανάκαμψης, την καταληκτική ημερομηνία για την κατάρτιση των πρώτων σχεδίων ανάκαμψης και τη συχνότητα επικαιροποίησης των σχεδίων ανάκαμψης:

               α)

               τον αριθμό των πιστωτικών ιδρυμάτων και τον αριθμό των επιχειρήσεων επενδύσεων που είναι εγκατεστημένα στο κράτος μέλος·

               β)

               τον αριθμό και το σύνολο των στοιχείων ενεργητικού των πιστωτικών ιδρυμάτων και τον αριθμό και το σύνολο των στοιχείων ενεργητικού των επιχειρήσεων επενδύσεων, για τα οποία εφαρμόστηκαν απλουστευμένες υποχρεώσεις βάσει του άρθρου 4 παράγραφος 1 της οδηγίας 2014/59/ΕΕ για τους σκοπούς του σχεδιασμού της ανάκαμψης, σε σύγκριση με τον αριθμό και το σύνολο των στοιχείων ενεργητικού όλων των πιστωτικών ιδρυμάτων και, αντιστοίχως, των επιχειρήσεων επενδύσεων που είναι εγκατεστημένα στο οικείο κράτος μέλος·

               γ)

               τον αριθμό και το σύνολο των στοιχείων ενεργητικού των ιδρυμάτων στα οποία έχει χορηγηθεί εξαίρεση βάσει του άρθρου 4 παράγραφος 8 της οδηγίας 2014/59/ΕΕ, σε σύγκριση με τον αριθμό και το σύνολο των στοιχείων ενεργητικού όλων των ιδρυμάτων που είναι εγκατεστημένα στο οικείο κράτος μέλος·

               δ)

               για κάθε ίδρυμα ή κατηγορία ιδρυμάτων, για τα οποία έχουν εφαρμοστεί και εξακολουθούν να ισχύουν απλουστευμένες υποχρεώσεις, βάσει του άρθρου 4 παράγραφος 1 της οδηγίας 2014/59/ΕΕ, κατά τη λήξη κάθε περιόδου αναφοράς:

                           i)

                           τον αναγνωριστικό κωδικό νομικής οντότητας ή, όταν αυτός δεν είναι διαθέσιμος, την επωνυμία του ιδρύματος ή των ιδρυμάτων που υπάγονται στην κατηγορία·

                           ii)

                           όταν η αναφορά αφορά «κατηγορία ιδρυμάτων», περιγραφή της βάσης καθορισμού της εν λόγω κατηγορίας ιδρυμάτων σύμφωνα με το άρθρο 1 παράγραφος 4 του παρόντος κανονισμού·

                           iii)

                           ποσοτικές πληροφορίες σχετικά με την εφαρμογή των κριτηρίων για το μέγεθος, τις διασυνδέσεις και το εύρος και την πολυπλοκότητα των δραστηριοτήτων που αναφέρονται στο άρθρο 4 παράγραφος 1 της οδηγίας 2014/59/ΕΕ·

                           iv)

                           περίληψη των προαιρετικών δεικτών που προβλέπονται στο παράρτημα II του παρόντος κανονισμού, εάν υπάρχουν, οι οποίοι εφαρμόζονται σε σχέση με καθένα από τα κριτήρια που αναφέρονται στο άρθρο 4 παράγραφος 1 της οδηγίας 2014/59/ΕΕ·

                           v)

                           περιγραφή των απλουστευμένων υποχρεώσεων σε σχέση με τις πλήρεις υποχρεώσεις·

               ε)

               για κάθε ίδρυμα ή κατηγορία ιδρυμάτων, για τα οποία έχει χορηγηθεί εξαίρεση βάσει του άρθρου 4 παράγραφος 8 της οδηγίας 2014/59/ΕΕ, περιγραφή της βάσης στην οποία στηρίζεται η εξαίρεση, λαμβανομένων υπόψη των κριτηρίων που προβλέπονται στο άρθρο 4 παράγραφος 8 στοιχεία α) και β) της οδηγίας 2014/59/ΕΕ.

         2.   Για την υποβολή των πληροφοριών που απαιτούνται βάσει της παραγράφου 1, οι αρμόδιες αρχές συμπληρώνουν καθένα από τα σχετικά υποδείγματα στο παράρτημα I του παρόντος κανονισμού. Εάν μια αρμόδια αρχή έχει εφαρμόσει συντελεστή στάθμισης σε ορισμένα από τα κριτήρια που αναφέρονται στο άρθρο 4 παράγραφος 1 της οδηγίας 2014/59/ΕΕ, κατά τρόπον ώστε αυτά υπήρξαν ιδιαίτερα καθοριστικά στο να κριθεί ότι ένα ίδρυμα ή μια κατηγορία ιδρυμάτων θα πρέπει να υπόκειται σε απλουστευμένες υποχρεώσεις, η αρμόδια αρχή προσδιορίζει τον συντελεστή στάθμισης των κριτηρίων αυτών στην αναφορά της. Εάν η αρμόδια αρχή δεν έχει εφαρμόσει συντελεστή στάθμισης σε ορισμένα από τα κριτήρια που αναφέρονται στο άρθρο 4 παράγραφος 1 της οδηγίας 2014/59/ΕΕ, η αρμόδια αρχή προσδιορίζει στην αναφορά της τη σχετική σημασία των κριτηρίων στο να κριθεί ότι ένα ίδρυμα ή μια κατηγορία ιδρυμάτων θα πρέπει να υπόκειται σε απλουστευμένες υποχρεώσεις.
   Άρθρο 3
   Πληροφορίες που υποβάλλονται από τις αρχές εξυγίανσης
   1.   Για κάθε περίοδο αναφοράς που καθορίζεται στο άρθρο 4 του παρόντος κανονισμού, οι αρχές εξυγίανσης υποβάλλουν στην ΕΑΤ τις ακόλουθες πληροφορίες για την εφαρμογή απλουστευμένων υποχρεώσεων σε σχέση με το περιεχόμενο και τις λεπτομέρειες των σχεδίων εξυγίανσης, την καταληκτική ημερομηνία για την κατάρτιση των πρώτων σχεδίων εξυγίανσης και τη συχνότητα επικαιροποίησης των σχεδίων εξυγίανσης:

               α)

               τον αριθμό και το σύνολο των στοιχείων ενεργητικού των πιστωτικών ιδρυμάτων και τον αριθμό και το σύνολο των στοιχείων ενεργητικού των επιχειρήσεων επενδύσεων, για τα οποία εφαρμόστηκαν απλουστευμένες υποχρεώσεις βάσει του άρθρου 4 παράγραφος 1 της οδηγίας 2014/59/ΕΕ για τους σκοπούς των εκτιμήσεων της δυνατότητας εξυγίανσης και του σχεδιασμού της εξυγίανσης, σε σύγκριση με τον αριθμό και το σύνολο των στοιχείων ενεργητικού όλων των πιστωτικών ιδρυμάτων και, αντιστοίχως, των επιχειρήσεων επενδύσεων που είναι εγκατεστημένα στο οικείο κράτος μέλος·

               β)

               τον αριθμό των πιστωτικών ιδρυμάτων και τον αριθμό των επιχειρήσεων επενδύσεων, στις οποίες έχει χορηγηθεί εξαίρεση βάσει του άρθρου 4 παράγραφος 8 της οδηγίας 2014/59/ΕΕ·

               γ)

               για κάθε ίδρυμα ή κατηγορία ιδρυμάτων, για τα οποία έχουν εφαρμοστεί και εξακολουθούν να ισχύουν απλουστευμένες υποχρεώσεις, βάσει του άρθρου 4 παράγραφος 1 της οδηγίας 2014/59/ΕΕ, κατά τη λήξη κάθε περιόδου αναφοράς:

                           i)

                           τον αναγνωριστικό κωδικό νομικής οντότητας ή, όταν αυτός δεν είναι διαθέσιμος, την επωνυμία του ιδρύματος ή των ιδρυμάτων που υπάγονται στην κατηγορία·

                           ii)

                           όταν η αναφορά αφορά «κατηγορία ιδρυμάτων», περιγραφή της βάσης καθορισμού της εν λόγω κατηγορίας ιδρυμάτων σύμφωνα με το άρθρο 1 παράγραφος 4 του παρόντος κανονισμού·

                           iii)

                           ποσοτικές πληροφορίες σχετικά με την εφαρμογή των κριτηρίων για το μέγεθος, τις διασυνδέσεις και το εύρος και την πολυπλοκότητα των δραστηριοτήτων που αναφέρονται στο άρθρο 4 παράγραφος 1 της οδηγίας 2014/59/ΕΕ·

                           iv)

                           περίληψη των προαιρετικών δεικτών που προβλέπονται στο παράρτημα II του παρόντος κανονισμού, εάν υπάρχουν, οι οποίοι εφαρμόζονται σε σχέση με καθένα από τα κριτήρια·

                           v)

                           περιγραφή των απλουστευμένων υποχρεώσεων σε σχέση με τις πλήρεις υποχρεώσεις·

               δ)

               για κάθε ίδρυμα ή κατηγορία ιδρυμάτων, για τα οποία έχει χορηγηθεί εξαίρεση βάσει του άρθρου 4 παράγραφος 8 της οδηγίας 2014/59/ΕΕ, περιγραφή της βάσης στην οποία στηρίζεται η εξαίρεση, λαμβανομένων υπόψη των κριτηρίων που προβλέπονται στο άρθρο 4 παράγραφος 8 στοιχεία α) και β) της οδηγίας 2014/59/ΕΕ.

         2.   Για την υποβολή των πληροφοριών που αναφέρονται στην παράγραφο 1, οι αρχές εξυγίανσης συμπληρώνουν καθένα από τα σχετικά υποδείγματα που περιλαμβάνονται στο παράρτημα I του παρόντος κανονισμού. Εάν μια αρχή εξυγίανσης έχει εφαρμόσει συντελεστή στάθμισης σε ορισμένα από τα κριτήρια που αναφέρονται στο άρθρο 4 παράγραφος 1 της οδηγίας 2014/59/ΕΕ, κατά τρόπον ώστε αυτά υπήρξαν ιδιαίτερα καθοριστικά στο να κριθεί ότι ένα ίδρυμα ή μια κατηγορία ιδρυμάτων θα πρέπει να υπόκειται σε απλουστευμένες υποχρεώσεις, η αρχή εξυγίανσης προσδιορίζει και περιγράφει τον συντελεστή στάθμισης των εν λόγω κριτηρίων στην αναφορά της. Εάν η αρχή εξυγίανσης δεν έχει εφαρμόσει συντελεστή στάθμισης σε ορισμένα από τα κριτήρια που αναφέρονται στο άρθρο 4 παράγραφος 1 της οδηγίας 2014/59/ΕΕ, η αρχή εξυγίανσης προσδιορίζει στην αναφορά της τη σχετική σημασία των κριτηρίων για τη διαπίστωση του ότι ένα ίδρυμα ή μια κατηγορία ιδρυμάτων θα πρέπει να υπόκειται σε απλουστευμένες υποχρεώσεις.
   Άρθρο 4
   Περίοδοι αναφοράς και ημερομηνίες υποβολής
   1.   Όσον αφορά τις πληροφορίες που αναφέρονται στο άρθρο 2 παράγραφος 1 και στο άρθρο 3 παράγραφος 1, η πρώτη περίοδος αναφοράς αρχίζει την 1η Ιανουαρίου 2015 και λήγει στις 30 Απριλίου 2016. Οι πληροφορίες που αφορούν την πρώτη περίοδο αναφοράς υποβάλλονται στην ΕΑΤ έως την τριακοστή ημέρα από την έναρξη ισχύος του παρόντος κανονισμού.
   2.   Όσον αφορά τις πληροφορίες που αναφέρονται στο άρθρο 2 παράγραφος 1 και στο άρθρο 3 παράγραφος 1, η δεύτερη περίοδος αναφοράς αρχίζει την 1η Μαΐου 2016 και λήγει στις 30 Απριλίου 2017. Οι πληροφορίες που αφορούν τη δεύτερη περίοδο αναφοράς υποβάλλονται στην ΕΑΤ έως την 1η Ιουνίου 2017.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Ιουνίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 173 της 12.6.2014, σ. 190.

      (2)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).

      (3)  Κανονισμός (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ L 287 της 29.10.2013, σ. 63).

      (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).

      ΠΑΡΑΡΤΗΜΑ I

         Υποδείγματα αναφοράς

      ΥΠΟΔΕΙΓΜΑ 1

                     Άρθρο 4 της οδηγίας 2014/59/ΕΕ: Υπόδειγμα αναφοράς ποσοτικών δεδομένων

                  [Οι σημειώσεις που περιλαμβάνονται στο παρόν υπόδειγμα αποσκοπούν στο να βοηθήσουν τις αρχές κατά τη συμπλήρωση του υποδείγματος και δεν αποτελούν μέρος του υποδείγματος.]

                     Κράτος μέλος

                     Ονομασία της αρμόδιας αρχής ή αρχής εξυγίανσης που υποβάλλει την αναφορά

                     Ημερομηνία αναφοράς

                     Αριθμός πιστωτικών ιδρυμάτων εγκατεστημένων στο κράτος μέλος

                     Αριθμός επιχειρήσεων επενδύσεων εγκατεστημένων στο κράτος μέλος

                     Αριθμός πιστωτικών ιδρυμάτων για τα οποία έχουν εφαρμοστεί απλουστευμένες υποχρεώσεις βάσει του άρθρου 4 παράγραφος 1 της οδηγίας 2014/59/ΕΕ

                  [Τα στοιχεία θα πρέπει να παρέχονται από την αρμόδια αρχή χωριστά, όσον αφορά τις υποχρεώσεις που αφορούν: τον σχεδιασμό της ανάκαμψης, τις εκτιμήσεις της δυνατότητας εξυγίανσης και τον σχεδιασμό της εξυγίανσης.]

                     Αριθμός επιχειρήσεων επενδύσεων για τις οποίες έχουν εφαρμοστεί απλουστευμένες υποχρεώσεις βάσει του άρθρου 4 παράγραφος 1 της οδηγίας 2014/59/ΕΕ

                  [Τα στοιχεία θα πρέπει να παρέχονται από την αρμόδια αρχή χωριστά, όσον αφορά τις υποχρεώσεις που αφορούν: τον σχεδιασμό της ανάκαμψης, τις εκτιμήσεις της δυνατότητας εξυγίανσης και τον σχεδιασμό της εξυγίανσης.]

                     Αριθμός ιδρυμάτων για τα οποία έχει χορηγηθεί εξαίρεση βάσει του άρθρου 4 παράγραφος 8 της οδηγίας 2014/59/ΕΕ

                     Αναγνωριστικοί κωδικοί νομικής οντότητας (LEI) ή, εάν δεν είναι διαθέσιμοι, επωνυμίες των ιδρυμάτων που είναι εγκατεστημένα στο κράτος μέλος και τελούν υπό την άμεση εποπτεία της Ευρωπαϊκής Κεντρικής Τράπεζας σύμφωνα με το άρθρο 6 παράγραφος 4 του κανονισμού (ΕΕ) αριθ. 1024/2013 ή αντιπροσωπεύουν σημαντικό μερίδιο του χρηματοπιστωτικού συστήματος ενός κράτους μέλους, όπως ορίζεται στο άρθρο 4 παράγραφος 10 της οδηγίας 2014/59/ΕΕ, και, ως εκ τούτου, δεν είναι επιλέξιμα για εξαιρέσεις βάσει του άρθρου 4 παράγραφος 8 της οδηγίας 2014/59/ΕΕ

                  [Μόνον οι αρμόδιες αρχές χρειάζεται να συμπληρώνουν αυτό το τμήμα του υποδείγματος, δεδομένου ότι αφορά ταξινομήσεις από άποψη εποπτείας.]

            ΥΠΟΔΕΙΓΜΑ 2 (1)

                     Άρθρο 4 παράγραφος 1 της οδηγίας 2014/59/ΕΕ: Υπόδειγμα αναφοράς

                  [Οι σημειώσεις που περιλαμβάνονται στο παρόν υπόδειγμα αποσκοπούν στο να βοηθήσουν τις αρχές κατά τη συμπλήρωση του υποδείγματος και δεν αποτελούν μέρος του υποδείγματος.]

                     Κράτος μέλος

                     Ονομασία της αρμόδιας αρχής ή αρχής εξυγίανσης που υποβάλλει την αναφορά

                  [Οι αρμόδιες αρχές και οι αρχές εξυγίανσης αναμένεται να συμπληρώνουν αναφορά σχετικά με τα ιδρύματα για τα οποία εφαρμόζονται απλουστευμένες υποχρεώσεις σε σχέση με, αντιστοίχως, τις απαιτήσεις όσον αφορά τα σχέδια ανάκαμψης και τις απαιτήσεις για τις εκτιμήσεις της δυνατότητας εξυγίανσης και τα σχέδια εξυγίανσης (βλέπε τον κατάλογο στο άρθρο 4 παράγραφος 1 της οδηγίας 2014/59/ΕΕ).

                     Οι αρμόδιες αρχές και οι αρχές εξυγίανσης πρέπει να υποβάλλουν αναφορά για όλα τα ιδρύματα για τα οποία εφαρμόζονται απλουστευμένες υποχρεώσεις. Για να ικανοποιηθεί η απαίτηση αυτή, οι αρμόδιες αρχές και οι αρχές εξυγίανσης μπορούν να επιλέξουν να συμπληρώσουν το παρόν υπόδειγμα για κάθε ίδρυμα χωριστά ή για συγκεκριμένες κατηγορίες ιδρυμάτων που έχουν κοινά χαρακτηριστικά και, ως εκ τούτου, αξιολογούνται με τον ίδιο τρόπο με βάση τα κριτήρια που απαριθμούνται στο άρθρο 4 παράγραφος 1 της οδηγίας 2014/59/ΕΕ.]

                     Περίοδος αναφοράς

                     Ονομασία κατηγορίας του πιστωτικού ιδρύματος ή επωνυμία του πιστωτικού ιδρύματος

                  [Όταν υποβάλλεται αναφορά ανά κατηγορία, πρέπει να παρέχονται οι αριθμοί LEI για κάθε ίδρυμα της κατηγορίας· εάν δεν είναι διαθέσιμοι, πρέπει να παρέχονται οι επωνυμίες των ιδρυμάτων.]

                  [Εάν η αναφορά συμπληρώνεται για συγκεκριμένη κατηγορία ιδρυμάτων, πρέπει να παρέχεται περιγραφή της κατηγορίας, συμπεριλαμβανομένων των βασικών χαρακτηριστικών των ιδρυμάτων της εν λόγω κατηγορίας (π.χ. με παραπομπή στην ταξινόμηση ΔΕΕΑ σύμφωνα με τις κατευθυντήριες γραμμές της ΕΑΤ βάσει του άρθρου 107 παράγραφος 3 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338), ή με άλλο εφαρμοστέο σύστημα ταξινόμησης). Επιπλέον, πρέπει να παρέχεται κατάλογος των αριθμών LEI, ή ελλείψει αυτών των αριθμών, να παρέχονται οι επωνυμίες των ιδρυμάτων εντός της εν λόγω κατηγορίας. Όταν υπάρχουν περισσότερες από μία κατηγορία ιδρυμάτων, πρέπει να συμπληρώνεται μία αναφορά για κάθε κατηγορία.]

                     Ονομασία κατηγορίας της επιχείρησης επενδύσεων ή επωνυμία της επιχείρησης επενδύσεων

                  [Όταν υποβάλλεται αναφορά ανά κατηγορία, πρέπει να παρέχονται οι αριθμοί LEI για κάθε ίδρυμα της κατηγορίας· εάν δεν είναι διαθέσιμοι, πρέπει να παρέχονται οι επωνυμίες των ιδρυμάτων.]

                  [Όπως παραπάνω.]

                     Αριθμός ιδρυμάτων που υπάγονται στην κατηγορία

                  [Η θέση αυτή πρέπει να συμπληρώνεται μόνο σε περίπτωση που η αναφορά αφορά κατηγορία ιδρυμάτων.]

                     Βάση για να διαπιστωθεί, λαμβανομένων υπόψη των σχετικών κριτηρίων που προβλέπονται στο άρθρο 4 παράγραφος 1 της οδηγίας 2014/59/ΕΕ, ότι η πτώχευση και η επακόλουθη εκκαθάριση υπό φυσιολογικές διαδικασίες αφερεγγυότητας [των ιδρυμάτων που υπάγονται σ' αυτήν την κατηγορία/του ιδρύματος] δεν είναι πιθανόν να έχουν σημαντική αρνητική επίπτωση στις χρηματοπιστωτικές αγορές, σε άλλα ιδρύματα, στους όρους χρηματοδότησης ή στην ευρύτερη οικονομία. Η περιγραφή πρέπει να περιλαμβάνει ποσοτικά στοιχεία, όπου αυτό είναι δυνατό.

                  [Σε αυτήν την ενότητα να αναφέρετε, έχοντας υπόψη τα κριτήρια που προβλέπονται στο άρθρο 4 παράγραφος 1 της οδηγίας 2014/59/ΕΕ, τους υποχρεωτικούς δείκτες που αναφέρονται στο κατωτέρω υπόδειγμα και τυχόν προαιρετικούς δείκτες από τον κατάλογο του παραρτήματος II του παρόντος κανονισμού, βάσει των οποίων έχει αξιολογηθεί το ίδρυμα ή η κατηγορία ιδρυμάτων, και περιγραφή των χαρακτηριστικών του ιδρύματος/της κατηγορίας ιδρυμάτων για την οποία εφαρμόζονται απλουστευμένες υποχρεώσεις. Κάθε αρχή θα πρέπει να προσδιορίζει στην αναφορά τυχόν συντελεστή στάθμισης κάθε κριτηρίου.]

                     Στάθμιση [Να περιγραφεί ο συντελεστής στάθμισης, εάν υπάρχει, που αποδίδεται σε καθένα από τα κριτήρια για τους σκοπούς της διαδικασίας αξιολόγησης.]

                     Κριτήριο

                     Δείκτης

                     Περιγραφή του ιδρύματος ή των ιδρυμάτων

                  [Παρακαλείσθε να συμπληρώσετε με ποσοτικά στοιχεία όπου ζητούνται. Όταν η αναφορά συμπληρώνεται σε σχέση με κατηγορία ιδρυμάτων, τα ποσοτικά στοιχεία μπορούν να παρέχονται υπό μορφή φάσματος (π.χ. σύνολο ενεργητικού από ευρώ Ποσό Α έως ευρώ Ποσό Β). Στα άλλα σημεία, να παρέχεται αφηγηματική περιγραφή.]

                     Μέγεθος

                  Σύνολο ενεργητικού (2)

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Σύνολο ενεργητικού/ΑΕΠ κράτους μέλους

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Μόνο για επιχειρήσεις επενδύσεων:

                  Σύνολο υποχρεώσεων

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Σύνολο χρημάτων πελατών

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Σύνολο στοιχείων ενεργητικού πελατών

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Σύνολο εσόδων από αμοιβές και προμήθειες

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                     Διασύνδεση

                  Διατραπεζικές υποχρεώσεις (3)

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Διατραπεζικά στοιχεία ενεργητικού (4)

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Κυκλοφορούντα χρεόγραφα (5)

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Αριθμός αλλοδαπών θυγατρικών και υποκαταστημάτων

                  [Να δοθούν ποσοτικά στοιχεία. Δεν χρειάζεται να συμπληρωθεί, όταν το υπόδειγμα συμπληρώνεται ανά κατηγορία.]

                  Υπηρεσίες εκκαθάρισης, πληρωμών και διακανονισμού που παρέχονται σε ιδρύματα και άλλους

                  [Να συμπληρωθεί με την περιγραφή αυτών των υπηρεσιών που τυχόν παρέχει το ίδρυμα ή η κατηγορία ιδρυμάτων.]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Εύρος και πολυπλοκότητα δραστηριοτήτων

                  Αξία εξωχρηματιστηριακών παραγώγων (ονομαστική) (6)

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Διακρατικές υποχρεώσεις (7)

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Διακρατικές απαιτήσεις (8)

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Σύνολο καταθέσεων

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Σύνολο καλυπτόμενων καταθέσεων

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Προφίλ κινδύνου

                  Συνολική βαθμολογία Διαδικασίας Εποπτικού Ελέγχου και Αξιολόγησης (ΔΕΕΑ)

                  [Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Βαθμολογία ΔΕΕΑ για την κεφαλαιακή επάρκεια

                  [Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Βαθμολογία ΔΕΕΑ για την επάρκεια ρευστότητας

                  [Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Βαθμολογία ΔΕΕΑ για εσωτερική διακυβέρνηση και ελέγχους σε κλίμακα ιδρύματος

                  [Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Νομικό καθεστώς

                  Ρυθμιστικές άδειες και εγκρίσεις, ιδίως σε σχέση με τη χρήση προηγμένων μοντέλων για τον υπολογισμό των απαιτήσεων ιδίων κεφαλαίων για τον πιστωτικό κίνδυνο, τον κίνδυνο αγοράς και τον λειτουργικό κίνδυνο

                  [Να περιγραφούν οι ρυθμιζόμενες δραστηριότητες για τις οποίες το ίδρυμα ή η κατηγορία ιδρυμάτων έχει άδεια άσκησής τους και να περιγραφεί εάν χρησιμοποιούνται προηγμένα μοντέλα (και, εάν ναι, να περιγραφεί το μοντέλο που εφαρμόζεται).]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Φύση της επιχειρηματικής δραστηριότητας

                  Βαθμολογία ΔΕΕΑ για το επιχειρηματικό μοντέλο και τη στρατηγική

                  [Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Η θέση του ιδρύματος στις δικαιοδοσίες στις οποίες λειτουργεί από την άποψη των κρίσιμων λειτουργιών και των βασικών επιχειρηματικών τομέων που προσφέρονται σε κάθε δικαιοδοσία, καθώς και του μεριδίου αγοράς του ιδρύματος

                  [Να περιγραφούν οι κρίσιμες λειτουργίες και οι βασικοί επιχειρηματικοί τομείς που προσφέρονται εντός κάθε δικαιοδοσίας. Όταν το υπόδειγμα συμπληρώνεται ανά κατηγορία, το σημείο αυτό μπορεί να λάβει τη μορφή γενικής περιγραφής των κρίσιμων λειτουργιών και των βασικών επιχειρηματικών τομέων που προσφέρουν τα ιδρύματα που υπάγονται στην κατηγορία.]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Μετοχική δομή

                  Βαθμός συγκέντρωσης των μετόχων

                  [Παρακαλείστε να συμπεριλάβετε στην απάντησή σας το % μετοχών που κατέχουν οι κορυφαίοι 5 μέτοχοι που είναι κάτοχοι κοινών μετοχών. Όταν το υπόδειγμα συμπληρώνεται ανά κατηγορία, το σημείο αυτό μπορεί να λάβει τη μορφή γενικής περιγραφής του βαθμού συγκέντρωσης των μετόχων των ιδρυμάτων που υπάγονται στην κατηγορία.]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Νομική μορφή

                  Δομή του ιδρύματος: εάν το ίδρυμα ανήκει σε όμιλο και, εάν ναι, εάν ο όμιλος έχει περίπλοκη δομή, με υψηλό βαθμό διασύνδεσης

                     Όταν το υπόδειγμα συμπληρώνεται ανά κατηγορία, το σημείο αυτό μπορεί να λάβει τη μορφή γενικής περιγραφής της δομής των ιδρυμάτων που υπάγονται στην κατηγορία.]

                  Το είδος εταιρικής μορφής του ιδρύματος (π.χ. ανώνυμη εταιρεία, εταιρεία περιορισμένης ευθύνης ή άλλος τύπος εταιρείας σύμφωνα με την εθνική νομοθεσία)

                     Όταν το υπόδειγμα συμπληρώνεται ανά κατηγορία, το σημείο αυτό μπορεί να λάβει τη μορφή γενικής περιγραφής του είδους εταιρικής μορφής των ιδρυμάτων που υπάγονται στην κατηγορία.]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Συμμετοχή σε θεσμικό σύστημα προστασίας (ΘΣΠ) ή σε άλλο συνεργατικό σύστημα αμοιβαίας αλληλεγγύης, όπως αναφέρεται στο άρθρο 113 παράγραφος 7 του κανονισμού (ΕΕ) αριθ. 575/2013

                  Λειτουργία του ιδρύματος στο σύστημα ως μέλος ή ως κεντρικό ίδρυμα ή ως πάροχος κρίσιμων λειτουργιών στο σύστημα

                  [Να περιγραφεί η λειτουργία του ιδρύματος στο σύστημα (π.χ. ως μέλος ή κεντρικό ίδρυμα ή ως πάροχος κρίσιμων λειτουργιών σε άλλα μέλη ή ενδεχομένως ως μέρος εκτεθειμένο στον κίνδυνο συγκέντρωσης του μηχανισμού).]
                  [Όταν το υπόδειγμα συμπληρώνεται ανά κατηγορία, το σημείο αυτό μπορεί να λάβει τη μορφή γενικής περιγραφής των ιδρυμάτων που υπάγονται στην κατηγορία.]

                  Σχετικό μέγεθος του ταμείου εγγυήσεων έναντι των συνολικών κεφαλαίων του ιδρύματος

                  [Να δοθούν ποσοτικά στοιχεία. Μπορεί να περιλαμβάνεται φάσμα τιμών, όταν το υπόδειγμα συμπληρώνεται ανά κατηγορία.]

                  Τυχόν δείκτες που λαμβάνονται υπόψη από τον κατάλογο των «προαιρετικών» δεικτών του παραρτήματος II

                     Λοιπές παρατηρήσεις

                  [Να περιγραφούν τυχόν άλλοι παράγοντες που συνεκτιμήθηκαν κατά τη διαμόρφωση της κρίσης που προαναφέρθηκε.]

                     Περιγραφή των απλουστευμένων υποχρεώσεων που εφαρμόζονται στην κατηγορία ιδρυμάτων/στο ίδρυμα

                  [Σε αυτήν την ενότητα να περιγράψετε, λαμβάνοντας υπόψη, κατά περίπτωση:

                              —

                                 τα σχετικά άρθρα] [να αναφερθούν πιο συγκεκριμένα] της οδηγίας 2014/59/ΕΕ που παρατίθενται στην αντίστοιχη σειρά του πίνακα·

                              —

                                 το τμήμα Α του παραρτήματος της οδηγίας 2014/59/ΕΕ και τον κανονισμό της Επιτροπής για τη συμπλήρωση του κανονισμού σχετικά με το περιεχόμενο των σχεδίων ανάκαμψης·

                              —

                                 το τμήμα Β του παραρτήματος της οδηγίας 2014/59/ΕΕ και τον κανονισμό της Επιτροπής για τη συμπλήρωση του κανονισμού σχετικά με τις απαιτήσεις για τα σχέδια εξυγίανσης·

                              —

                                 το τμήμα Γ του παραρτήματος της οδηγίας 2014/59/ΕΕ,

                              —

                                 τη διαφορά μεταξύ πλήρων υποχρεώσεων και των εφαρμοστέων απλουστευμένων υποχρεώσεων.]

                     Περιγράψτε τις απλουστευμένες υποχρεώσεις όσον αφορά το περιεχόμενο και τις λεπτομέρειες του σχεδίου ανάκαμψης

                  [Περιγράψτε τη διαφορά μεταξύ πλήρων υποχρεώσεων και των εφαρμοστέων απλουστευμένων υποχρεώσεων (δηλαδή τι είναι αυτό που το ίδρυμα ή τα ιδρύματα δεν χρειάζεται να τηρήσουν), για παράδειγμα, έχοντας υπόψη τον κατάλογο του τμήματος Α του παραρτήματος της οδηγίας 2014/59/ΕΕ και τον κανονισμό της Επιτροπής για τη συμπλήρωση του κανονισμού σχετικά με το περιεχόμενο των σχεδίων ανάκαμψης, ποια στοιχεία δεν απαιτούνται σύμφωνα με τις απλουστευμένες υποχρεώσεις που εφαρμόζονται στο ίδρυμα/στην κατηγορία ιδρυμάτων.]

                     Περιγράψτε τις απλουστευμένες υποχρεώσεις όσον αφορά το περιεχόμενο και τις λεπτομέρειες του σχεδίου εξυγίανσης

                     Πότε καταρτίστηκε ή πρόκειται να καταρτιστεί το πρώτο σχέδιο ανάκαμψης/σχέδιο εξυγίανσης και πόσο συχνά πρέπει να επικαιροποιείται

                     Περιγράψτε τις απλουστευμένες υποχρεώσεις όσον αφορά το περιεχόμενο και τα επιμέρους στοιχεία των πληροφοριών που απαιτούνται σύμφωνα με το άρθρο 5 παράγραφος 5, το άρθρο 11 παράγραφος 1 και το άρθρο 12 παράγραφος 2, καθώς και στα τμήματα Α και Β του παραρτήματος της οδηγίας 2014/59/ΕΕ

                     Περιγράψτε τις απλουστευμένες υποχρεώσεις όσον αφορά το εύρος των λεπτομερειών που απαιτούνται για την αξιολόγηση της δυνατότητας εξυγίανσης που προβλέπεται στα άρθρα 15 και 16 και στο τμήμα Γ του παραρτήματος της οδηγίας 2014/59/ΕΕ

            ΥΠΟΔΕΙΓΜΑ 3

                     Άρθρο 4 παράγραφος 8 της οδηγίας 2014/59/ΕΕ: Υπόδειγμα αναφοράς

                  [Οι σημειώσεις που περιλαμβάνονται στο παρόν υπόδειγμα αποσκοπούν στο να βοηθήσουν τις αρχές κατά τη συμπλήρωση του υποδείγματος και δεν αποτελούν μέρος του υποδείγματος.]

                     Κράτος μέλος

                     Ονομασία της αρμόδιας αρχής ή αρχής εξυγίανσης που υποβάλλει την αναφορά

                  [Οι αρμόδιες αρχές και οι αρχές εξυγίανσης αναμένεται να συμπληρώνουν αναφορά σχετικά με τα ιδρύματα για τα οποία χορηγούνται εξαιρέσεις σε σχέση με τις οικείες απαιτήσεις των τμημάτων 2 και 3 του κεφαλαίου Ι της οδηγίας 2014/59/ΕΕ. Οι αρμόδιες αρχές και οι αρχές εξυγίανσης πρέπει να υποβάλλουν αναφορά για όλα τα ιδρύματα για τα οποία χορηγούνται εξαιρέσεις.]

                     Περίοδος αναφοράς

                     Ονομασία κατηγορίας του πιστωτικού ιδρύματος ή επωνυμία του πιστωτικού ιδρύματος

                  [Όταν υποβάλλεται αναφορά ανά κατηγορία, πρέπει να παρέχονται οι αριθμοί LEI για κάθε ίδρυμα της κατηγορίας· εάν δεν είναι διαθέσιμοι, πρέπει να παρέχονται οι επωνυμίες των ιδρυμάτων.]

                  [Εάν η αναφορά συμπληρώνεται για συγκεκριμένη κατηγορία ιδρυμάτων, να παρασχεθεί περιγραφή της κατηγορίας, συμπεριλαμβανομένων των βασικών χαρακτηριστικών των ιδρυμάτων της εν λόγω κατηγορίας (π.χ. με παραπομπή στην ταξινόμηση ΔΕΕΑ ή σε άλλο εφαρμοστέο σύστημα ταξινόμησης). Να παρασχεθεί επίσης κατάλογος των αριθμών LEI ή, εάν οι αριθμοί LEI δεν είναι διαθέσιμοι, κατάλογος των επωνυμιών των ιδρυμάτων της κατηγορίας. Όταν υπάρχουν περισσότερες από μία κατηγορία ιδρυμάτων, να συμπληρώνεται η αναφορά για κάθε μία κατηγορία.]

                     Βάση για τη χορήγηση της εξαίρεσης, λαμβανομένων υπόψη των σχετικών κριτηρίων που προβλέπονται στο άρθρο 4 παράγραφος 8 της οδηγίας 2014/59/ΕΕ

                     Ιδρύματα που συνδέονται με κεντρικό οργανισμό και εξαιρούνται πλήρως ή μερικώς από τις απαιτήσεις προληπτικής εποπτείας στο εθνικό δίκαιο σύμφωνα με το άρθρο 10 του κανονισμού (ΕΕ) αριθ. 575/2013

                  [Σε αυτήν την ενότητα να περιγράψετε τα χαρακτηριστικά [της κατηγορίας ιδρυμάτων/του ιδρύματος].]

                     Ιδρύματα που είναι μέλη ενός ΘΣΠ

         (1)  Εάν δεν είναι διαθέσιμες τιμές δεικτών σύμφωνα με τους ορισμούς που προβλέπονται στο παρόν υπόδειγμα, λόγω του γεγονότος ότι οι σχετικές οντότητες οι οποίες εμπίπτουν στο πεδίο εφαρμογής δεν υποβάλλουν αναφορές με βάση Διεθνές Πρότυπο Χρηματοοικονομικής Αναφοράς (ΔΠΧΑ) και δεν υπόκεινται στις απαιτήσεις των υποδειγμάτων χρηματοοικονομικής πληροφόρησης (FINREP), οι αρμόδιες αρχές και οι αρχές εξυγίανσης θα πρέπει να χρησιμοποιούν κατάλληλα υποκατάστατα. Στην περίπτωση αυτή, οι οικείες αρχές θα πρέπει να εξασφαλίζουν ότι τα εν λόγω υποκατάστατα επεξηγούνται δεόντως και συσχετίζονται όσο το δυνατόν περισσότερο με τους ορισμούς που καθορίζονται στο παρόν υπόδειγμα.

         (2)  Για τους σκοπούς του παρόντος υποδείγματος το «σύνολο ενεργητικού» πρέπει να υπολογίζεται σε παγκόσμια βάση σύμφωνα με τα FINREP (ΔΠΧΑ ή γενικά αποδεκτές λογιστικές αρχές [ΓΑΛΑ]) — F 01.01, σειρά 380, στήλη 010.

         (3)  Για τους σκοπούς του παρόντος υποδείγματος οι «διατραπεζικές υποχρεώσεις» πρέπει να υπολογίζονται σε παγκόσμια βάση σύμφωνα με τα FINREP (ΔΠΧΑ ή ΓΑΛΑ) → F 20.06, σειρές 020 + 030 + 050 + 060 + 100 + 110, στήλη 010, όλες οι χώρες (άξονας z).

         (4)  Για τους σκοπούς του παρόντος υποδείγματος τα «διατραπεζικά στοιχεία ενεργητικού» πρέπει να υπολογίζονται σε παγκόσμια βάση σύμφωνα με τα FINREP (ΔΠΧΑ ή ΓΑΛΑ) → F 20.04, σειρές 020 + 030 + 050 + 060 + 110 + 120 + 170 + 180, στήλη 010, όλες οι χώρες (άξονας z).

         (5)  Για τους σκοπούς του παρόντος υποδείγματος τα «κυκλοφορούντα χρεόγραφα» πρέπει να υπολογίζονται σε παγκόσμια βάση σύμφωνα με τα FINREP (ΔΠΧΑ ή ΓΑΛΑ) → F 01.02, σειρές 050 + 090 + 130, στήλη 010.

         (6)  Για τους σκοπούς του παρόντος υποδείγματος η «αξία εξωχρηματιστηριακών παραγώγων (ονομαστική)» πρέπει να υπολογίζεται σε παγκόσμια βάση σύμφωνα με τα: FINREP (ΔΠΧΑ) → F 10.00, σειρές 300 + 310 + 320, στήλη 030 + F 11.00, σειρές 510 + 520 + 530, στήλη 030 ή FINREP (ΓΑΛΑ) → F 10.00, σειρές 300 + 310 + 320, στήλη 050 + F 11.00, σειρές 510 + 520 + 530, στήλη 030.

         (7)  Για τους σκοπούς του παρόντος υποδείγματος οι «διακρατικές υποχρεώσεις» πρέπει να υπολογίζονται σε παγκόσμια βάση σύμφωνα με τα FINREP (ΔΠΧΑ ή ΓΑΛΑ) → F 20.06, σειρές 010 + 040 + 070, στήλη 010, όλες οι χώρες πλην της χώρας προέλευσης (άξονας z). Σημείωση: Από την υπολογιζόμενη αξία πρέπει να αποκλείονται i) εσωτερικές υποχρεώσεις μεταξύ τμημάτων (intra-office liabilities) και ii) υποχρεώσεις αλλοδαπών υποκαταστημάτων και θυγατρικών έναντι αντισυμβαλλομένων στην ίδια χώρα υποδοχής.

         (8)  Για τους σκοπούς του παρόντος υποδείγματος οι «διακρατικές απαιτήσεις» πρέπει να υπολογίζονται σε παγκόσμια βάση σύμφωνα με τα FINREP (ΔΠΧΑ ή ΓΑΛΑ) → F 20.04, σειρές 010 + 040 + 080 + 140, στήλη 010, όλες οι χώρες πλην της χώρας προέλευσης (άξονας z). Σημείωση: Από την υπολογιζόμενη αξία πρέπει να αποκλείονται i) εσωτερικά στοιχεία ενεργητικού μεταξύ τμημάτων (intra-office assets) και ii) στοιχεία ενεργητικού αλλοδαπών υποκαταστημάτων και θυγατρικών έναντι αντισυμβαλλομένων στην ίδια χώρα υποδοχής.

      ΠΑΡΑΡΤΗΜΑ II

         Κατάλογος προαιρετικών δεικτών

         Προαιρετικοί δείκτες
          (1)

      Σύνολο ενεργητικού (2)

      Σύνολο ανοίγματος σε περίπτωση αθέτησης (EAD)
      Σύνολο ενεργητικού/ΑΕΠ κράτους μέλους
      Σύνολο EAD/ΑΕΠ κράτους μέλους
      Συνολικά σταθμισμένα ως προς τον κίνδυνο στοιχεία ενεργητικού (RWA)
      Σύνολο υποχρεώσεων
      Σύνολο χρημάτων πελατών
      Σύνολο στοιχείων ενεργητικού πελατών
      Σύνολο εσόδων από αμοιβές και προμήθειες
      Κεφαλαιοποίηση αγοράς
      Αξία στοιχείων ενεργητικού υπό φύλαξη
      Αξία εξωχρηματιστηριακών παραγώγων (ονομαστική) (3)

      Διατραπεζικά στοιχεία ενεργητικού
      Διατραπεζικές υποχρεώσεις
      Υποχρεώσεις ευρύτερου χρηματοοικονομικού τομέα (Inter-financial sector)
      Στοιχεία ενεργητικού ευρύτερου χρηματοοικονομικού τομέα (Inter-financial sector)
      Διακρατικές υποχρεώσεις
      Διακρατικές απαιτήσεις
      Κυκλοφορούντα χρεόγραφα
      Αξία εγχώριων πράξεων πληρωμής
      Σύνολο καταθέσεων
      Σύνολο καλυπτόμενων καταθέσεων
      Καταθέσεις ιδιωτικού τομέα από καταθέτες στην Ένωση
      Αξία δανείων ιδιωτικού τομέα, συμπεριλαμβανομένων δεσμευμένων διευκολύνσεων ρευστότητας και κοινοπρακτικών δανείων
      Αριθμός δανείων ιδιωτικού τομέα
      Αριθμός λογαριασμών καταθέσεων — επιχειρήσεων
      Αριθμός λογαριασμών καταθέσεων — λιανικής
      Αριθμός πελατών λιανικής
      Αριθμός εγχώριων θυγατρικών και υποκαταστημάτων
      Αριθμός αλλοδαπών θυγατρικών και υποκαταστημάτων (με ανάλυση σε θυγατρικές και υποκαταστήματα εγκατεστημένα σε άλλα κράτη μέλη και σε τρίτες χώρες)
      Συμμετοχή στην υποδομή χρηματοπιστωτικών αγορών
      Κρίσιμες λειτουργίες που παρέχονται από το ίδρυμα σε άλλες εταιρείες του ομίλου ή από εταιρείες του ομίλου στο ίδρυμα
      Κρίσιμες λειτουργίες και βασικοί επιχειρηματικοί τομείς σε κάθε σχετική δικαιοδοσία, συμπεριλαμβανομένης της παροχής υπηρεσιών σε άλλα ιδρύματα
      Υπηρεσίες εκκαθάρισης, πληρωμών και διακανονισμού που παρέχονται σε συμμετέχοντες στην αγορά ή άλλους και αριθμός άλλων παρόχων διαθέσιμων στην αγορά
      Υπηρεσίες πληρωμών που παρέχονται σε συμμετέχοντες στην αγορά ή άλλους και αριθμός άλλων παρόχων διαθέσιμων στην αγορά
      Γεωγραφική κατανομή των δραστηριοτήτων του ιδρύματος (συμπεριλαμβανομένου του αριθμού των περιοχών δικαιοδοσίας στις οποίες το ίδρυμα, και οι θυγατρικές οντότητες, λειτουργεί, και του μεγέθους των εργασιών)
      Μερίδιο αγοράς του ιδρύματος ανά επιχειρηματικό τομέα ανά δικαιοδοσία (για παράδειγμα, αποδοχή καταθέσεων, υποθήκες λιανικής, μη εξασφαλισμένα δάνεια, πιστωτικές κάρτες, δανειοδοτήσεις προς ΜΜΕ, δανειοδοτήσεις προς επιχειρήσεις, χρηματοδότηση εμπορίου, δραστηριότητες πληρωμών και παροχή άλλων κρίσιμων υπηρεσιών)
      Είδος ρυθμιστικών αδειών και εγκρίσεων (π.χ. επιχείρηση επενδύσεων ή πιστωτικό ίδρυμα· χρήση προηγμένων μοντέλων για τον υπολογισμό των απαιτήσεων ιδίων κεφαλαίων για τον πιστωτικό κίνδυνο, τον κίνδυνο αγοράς και τον λειτουργικό κίνδυνο)
      Δάνεια ιδιωτικού τομέα προς εγχώριους δανειολήπτες
      Δάνεια ιδιωτικού τομέα προς δανειολήπτες σε μια συγκεκριμένη περιοχή
      Ενυπόθηκα δάνεια προς δανειολήπτες στην Ένωση
      Ενυπόθηκα δάνεια προς εγχώριους δανειολήπτες
      Δάνεια λιανικής προς δανειολήπτες εγκατεστημένους στην Ένωση
      Δάνεια λιανικής προς εγχώριους δανειολήπτες
      Βαθμολογία διαδικασίας εποπτικού ελέγχου και αξιολόγησης — ΔΕΕΑ (συνολική)
      Βαθμολογία ΔΕΕΑ για κεφαλαιακή επάρκεια, επάρκεια ρευστότητας, εσωτερική διακυβέρνηση και ελέγχους σε κλίμακα ιδρύματος
      Ρυθμιστικές άδειες και εγκρίσεις, ιδίως σε σχέση με τη χρήση προηγμένων μοντέλων για τον υπολογισμό των απαιτήσεων ιδίων κεφαλαίων για τον πιστωτικό κίνδυνο, τον κίνδυνο αγοράς και τον λειτουργικό κίνδυνο
      Συνολικό επιχειρηματικό μοντέλο του ιδρύματος, βιωσιμότητά του και βιωσιμότητα της στρατηγικής του ιδρύματος με βάση τα αποτελέσματα της ανάλυσης του επιχειρηματικού μοντέλου που διενεργείται στο πλαίσιο της ΔΕΕΑ σύμφωνα με τις κατευθυντήριες γραμμές της ΕΑΤ για τις κοινές διαδικασίες και μεθοδολογίες για τη ΔΕΕΑ. Για τον σκοπό αυτό οι αρχές μπορούν να χρησιμοποιούν τη βαθμολογία ΔΕΕΑ για το επιχειρηματικό μοντέλο και τη στρατηγική
      Θέση του ιδρύματος στις δικαιοδοσίες στις οποίες λειτουργεί από την άποψη των κρίσιμων λειτουργιών και των βασικών επιχειρηματικών τομέων που προσφέρονται σε κάθε δικαιοδοσία, καθώς και του μεριδίου αγοράς του ιδρύματος (συγκέντρωση)
      Κατά πόσον οι μετοχές είναι συγκεντρωμένες ή διεσπαρμένες, λαμβάνοντας ιδίως υπόψη τον αριθμό των κατόχων ειδικών συμμετοχών και τον βαθμό στον οποίο η μετοχική δομή μπορεί να επηρεάσει τη διαθεσιμότητα ορισμένων δράσεων ανάκαμψης για το ίδρυμα και των εργαλείων εξυγίανσης για την αρχή εξυγίανσης
      Η δομή του ιδρύματος όσον αφορά την αξιολόγηση του κατά πόσον το ίδρυμα ανήκει σε όμιλο και, εάν ναι, κατά πόσον ο όμιλος έχει πολύπλοκη ή απλή διάρθρωση, λαμβανομένων υπόψη των χρηματοπιστωτικών και λειτουργικών αλληλεξαρτήσεων
      Το είδος της εταιρικής μορφής του ιδρύματος, ήτοι ανώνυμη εταιρεία, εταιρεία περιορισμένης ευθύνης ή άλλος τύπος εταιρείας σύμφωνα με την εθνική νομοθεσία
      Το μέγεθος του ταμείου εγγυήσεων σε σχέση με τα συνολικά κεφάλαια του ιδρύματος (μόνο ΘΣΠ και άλλα συστήματα αμοιβαίας αλληλεγγύης)
      Τύπος του συστήματος αμοιβαίας αλληλεγγύης και πολιτικές και διαδικασίες του για τη διαχείριση κινδύνων
      Βαθμός διασύνδεσης με άλλα μέλη του ΘΣΠ

         (1)  Εάν δεν είναι διαθέσιμες τιμές δεικτών σύμφωνα με τους ορισμούς που προβλέπονται στο παρόν παράρτημα, λόγω του γεγονότος ότι οι σχετικές οντότητες οι οποίες εμπίπτουν στο πεδίο εφαρμογής δεν υποβάλλουν αναφορές με βάση ΔΠΧΑ και δεν υπόκεινται στις απαιτήσεις των FINREP, οι αρμόδιες αρχές και οι αρχές εξυγίανσης θα πρέπει να χρησιμοποιούν κατάλληλα υποκατάστατα (π.χ. από τις εθνικές ΓΑΛΑ). Στην περίπτωση αυτή, οι οικείες αρχές θα πρέπει να εξασφαλίζουν ότι τα εν λόγω υποκατάστατα επεξηγούνται δεόντως και συσχετίζονται όσο το δυνατόν περισσότερο με τους ορισμούς που καθορίζονται στο παρόν υπόδειγμα.

         (2)  Το «σύνολο ενεργητικού» πρέπει να υπολογίζεται σε παγκόσμια βάση σύμφωνα με τα FINREP (ΔΠΧΑ ή ΓΑΛΑ) — F 01.01, σειρά 380, στήλη 010.

         (3)  Η «αξία εξωχρηματιστηριακών παραγώγων (ονομαστική)» πρέπει να υπολογίζεται σε παγκόσμια βάση σύμφωνα με τα: FINREP (ΔΠΧΑ) → F 10.00, σειρές 300 + 310 + 320, στήλη 030 + F 11.00, σειρές 510 + 520 + 530, στήλη 030 ή FINREP (ΓΑΛΑ) → F 10.00, σειρές 300 + 310 + 320, στήλη 050 + F 11.00, σειρές 510 + 520 + 530, στήλη 030.


title: Εκτελεστικός κανονισμός (ΕΕ) αριθ. 351/2011 της Επιτροπής, της 11ης Απριλίου 2011 , που τροποποιεί τον κανονισμό (ΕΕ) αριθ. 297/2011 για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα  Κείμενο που παρουσιάζει ενδιαφέρον για τον ΕΟΧ

text:
               12.4.2011

               EL

               Επίσημη Εφημερίδα της Ευρωπαϊκής Ένωσης

               L 97/20

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 351/2011 ΤΗΣ ΕΠΙΤΡΟΠΉΣ
   της 11ης Απριλίου 2011
   που τροποποιεί τον κανονισμό (ΕΕ) αριθ. 297/2011 για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
   Εκτιμώντας τα ακόλουθα:

               (1)

               Το άρθρο 53 του κανονισμού (ΕΚ) αριθ. 178/2002 προβλέπει τη δυνατότητα θέσπισης κατάλληλων μέτρων έκτακτης ανάγκης από την Ένωση για τρόφιμα και ζωοτροφές που εισάγονται από τρίτη χώρα προκειμένου να προστατευθεί η δημόσια υγεία, η υγεία των ζώων ή το περιβάλλον, όταν ο κίνδυνος δεν μπορεί να αντιμετωπιστεί ικανοποιητικά με τα μέτρα που έχουν λάβει μεμονωμένα τα κράτη μέλη.

               (2)

               Μετά το ατύχημα στον πυρηνικό σταθμό της Φουκουσίμα στις 11 Μαρτίου 2011, η Επιτροπή πληροφορήθηκε ότι τα επίπεδα ραδιονουκλεϊδίων σε ορισμένα τρόφιμα καταγωγής Ιαπωνίας, όπως το γάλα και το σπανάκι, υπερέβαιναν τα επίπεδα δράσης που ισχύουν στην Ιαπωνία για τα τρόφιμα. Η μόλυνση αυτή ενδέχεται να αποτελεί απειλή για τη δημόσια υγεία και την υγεία των ζώων εντός της Ένωσης και, κατά συνέπεια, στις 25 Μαρτίου 2011 εκδόθηκε ο εκτελεστικός κανονισμός (ΕΕ) αριθ. 297/2011 της Επιτροπής για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα (2).

               (3)

               Ο κανονισμός (ΕΕ) αριθ. 297/2011 προβλέπει την υποχρέωση ελέγχου πριν από την εξαγωγή από τις αρμόδιες αρχές της Ιαπωνίας. Τα επίπεδα δράσης για το ιώδιο, το καίσιο και το πλουτώνιο στα τρόφιμα καθορίστηκαν από τις αρμόδιες ιαπωνικές αρχές. Η Επιτροπή ενημερώθηκε, στις 17 Μαρτίου 2011, σχετικά με αυτά τα επίπεδα δράσης τα οποία ισχύουν στην Ιαπωνία. Επισημάνθηκε ωστόσο ότι τα εν λόγω επίπεδα δράσης εγκρίθηκαν επί του παρόντος ως προσωρινές κανονιστικές τιμές. Οι ιαπωνικές αρχές ενημέρωσαν επίσης την Επιτροπή ότι δεν επιτρέπεται να εξάγονται από την Ιαπωνία τα προϊόντα που δεν επιτρέπεται να διατίθενται στην ιαπωνική αγορά. Είναι πλέον φανερό ότι αυτά τα επίπεδα δράσης θα ισχύσουν στην Ιαπωνία για μεγαλύτερο χρονικό διάστημα. Συνεπώς, είναι σκόπιμο, προκειμένου να εξασφαλιστεί η συνοχή μεταξύ των ελέγχων που διενεργούνται πριν από τις εξαγωγές από τις ιαπωνικές αρχές και των ελέγχων που διενεργούνται για τα επίπεδα ραδιονουκλεϊδίων στις ζωοτροφές και στα τρόφιμα καταγωγής ή προέλευσης Ιαπωνίας κατά την είσοδό τους στην ΕΕ, να εφαρμόζονται προσωρινά στην ΕΕ τα ίδια μέγιστα επίπεδα ραδιονουκλεϊδίων για τις ζωοτροφές και τα τρόφιμα από την Ιαπωνία, με τα επίπεδα δράσης που ισχύουν στην Ιαπωνία, εφόσον τα τελευταία είναι χαμηλότερα από τις τιμές της ΕΕ.

               (4)

               Ο παρών κανονισμός ισχύει με την επιφύλαξη των επιπέδων που καθορίστηκαν με επιστημονικά κριτήρια στον κανονισμό (Ευρατόμ) αριθ. 3954/87 του Συμβουλίου και στους κανονισμούς (Ευρατόμ) αριθ. 944/89 και (Ευρατόμ) αριθ. 770/90 της Επιτροπής, για να εφαρμοστούν στην περίπτωση μελλοντικού πυρηνικού ατυχήματος ή σε κάθε άλλη περίπτωση έκτακτου κινδύνου από ακτινοβολίες που πλήττει το έδαφος της ΕΕ. Για τα ισότοπα του στροντίου ο παρών κανονισμός εφαρμόζει τις τιμές που ορίζονται στον κανονισμό (Ευρατόμ) αριθ. 3954/87, επειδή στην Ιαπωνία δεν έχουν καθοριστεί τέτοιες τιμές.

               (5)

               Δεδομένου ότι επί του παρόντος υπάρχουν αποδεικτικά στοιχεία ότι οι ζωοτροφές και τα τρόφιμα από ορισμένες περιοχές της Ιαπωνίας έχουν μολυνθεί από τα ραδιονουκλεΐδια του ιωδίου-131, του καισίου-134 και του καισίου-137 και ότι δεν υπάρχουν ενδείξεις ότι οι ζωοτροφές και τα τρόφιμα καταγωγής ή προέλευσης Ιαπωνίας είναι μολυσμένα με άλλα ραδιονουκλεΐδια, είναι σκόπιμο να περιοριστούν οι υποχρεωτικοί έλεγχοι στο ιώδιο-131, το καίσιο-134 και το καίσιο-137. Τα κράτη μέλη μπορούν επίσης να πραγματοποιήσουν αναλύσεις σε εθελοντική βάση σχετικά με την παρουσία άλλων ραδιονουκλεϊδίων, με σκοπό τη συγκέντρωση πληροφοριών για την ενδεχόμενη παρουσία αυτών των άλλων ραδιονουκλεϊδίων. Επομένως, είναι σκόπιμο να αναφερθεί στο παράρτημα ΙΙ του παρόντος κανονισμού η ύπαρξη μέγιστων επιπέδων στη νομοθεσία της ΕΕ ή επιπέδων δράσης που ισχύουν στην Ιαπωνία για τα ραδιονουκλεΐδια του στροντίου, του πλουτωνίου και των στοιχείων με μεγαλύτερο ατομικό αριθμό από το πλουτώνιο.

               (6)

               Επομένως, είναι σκόπιμο να τροποποιηθεί αναλόγως ο κανονισμός (ΕΕ) αριθ. 297/2011.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 297/2011 τροποποιείται ως εξής:

               (1)

               Το άρθρο 2 τροποποιείται ως εξής:

                           α)

                           Στην παράγραφο 3, η τρίτη περίπτωση αντικαθίσταται από το ακόλουθο κείμενο:

                                       «—

                                       σε περίπτωση που κατάγεται ή προέρχεται από τους νομούς Φουκουσίμα, Γκούνμα, Ιμπαράκι, Τοτσίγκι, Μιγιάγκι, Γιαμαγκάτα, Νιιγκάτα, Ναγκάνο, Γιαμανάσι, Σαϊτάμα, Τόκιο και Τσίμπα, το προϊόν δεν περιέχει επίπεδα ραδιονουκλεϊδίων του ιωδίου-131, του καισίου-134 και του καισίου-137 ανώτερα των μέγιστων επιπέδων τα οποία προβλέπονται στο παράρτημα ΙΙ του παρόντος κανονισμού. Η παρούσα διάταξη ισχύει επίσης για τα προϊόντα που προέρχονται από τα παράκτια ύδατα αυτών των νομών, ανεξάρτητα από το πού εκφορτώνονται.»

                           β)

                           Η παράγραφος 4 αντικαθίσταται από το ακόλουθο κείμενο:
                           «4.   Το υπόδειγμα της δήλωσης που αναφέρεται στην παράγραφο 3 παρατίθεται στο παράρτημα Ι. H δήλωση υπογράφεται από εξουσιοδοτημένο εκπρόσωπο των αρμόδιων ιαπωνικών αρχών και συνοδεύεται από αναλυτική έκθεση, όσον αφορά τα προϊόντα που εμπίπτουν στις διατάξεις της παραγράφου 3 τρίτη περίπτωση.»

               (2)

               Το άρθρο 7 αντικαθίσταται από το ακόλουθο κείμενο:
               «Άρθρο 7
               Μη συμμορφούμενα προϊόντα
               Οι ζωοτροφές και τα τρόφιμα καταγωγής ή προέλευσης Ιαπωνίας, τα οποία δεν συμμορφώνονται με τα μέγιστα επίπεδα που αναφέρονται στο παράρτημα II, δεν διατίθενται στην αγορά. Αυτά τα τρόφιμα και οι ζωοτροφές που δεν συμμορφώνονται απορρίπτονται με ασφάλεια ή επιστρέφονται στη χώρα καταγωγής.»

               (3)

               Το παράρτημα αντικαθίσταται από το κείμενο του παραρτήματος I του παρόντος κανονισμού.

               (4)

               Προστίθεται νέο παράρτημα II, του οποίου το κείμενο περιλαμβάνεται στο παράρτημα II του παρόντος κανονισμού.

         Άρθρο 2
   Έναρξη ισχύος
   Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Απριλίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 31 της 1.2.2002, σ. 1.

      (2)  ΕΕ L 80 της 26.3.2011, σ. 5.

      ΠΑΡΑΡΤΗΜΑ I

      ΠΑΡΑΡΤΗΜΑ II

         Μέγιστα επίπεδα για τα τρόφιμα
          (1)
         (Bq/kg)

                  Τρόφιμα για βρέφη και παιδιά μικρής ηλικίας

                  Γάλα και γαλακτοκομικά προϊόντα

                  Άλλα τρόφιμα εκτός από υγρά που προορίζονται για κατανάλωση

                  Υγρά που προορίζονται για κατανάλωση

                  Άθροισμα ισοτόπων του στροντίου, ιδίως Sr-90

                  75

                  125

                  750

                  125

                  Άθροισμα ισοτόπων του ιωδίου, ιδίως I-131

                  100 (2)

                  300 (3)

                  2 000

                  300 (3)

                  Άθροισμα ισοτόπων του πλουτωνίου και τωνστοιχείων με μεγαλύτερο ατομικό αριθμό που εκπέμπουν σωματίδια α, ιδίως Pu-239 και Am-241

                  1

                  1 (3)

                  10 (3)

                  1 (3)

                  Άθροισμα όλων των άλλων νουκλεϊδίων με ημιζωή μεγαλύτερη από 10 ημέρες, ιδίως το Cs-134 και το Cs-137, με εξαίρεση το C-14 και το H-3

                  200 (3)

                  200 (3)

                  500 (3)

                  200 (3)

         Μέγιστα επίπεδα για τις ζωοτροφές
          (4)
         (Bq/kg)

                  Ζωοτροφές

                  Άθροισμα Cs-134 και Cs-137

                  500 (5)

                  Άθροισμα ισοτόπων ιωδίου I-131

                  2 000 (6)

         (1)  Το επίπεδο που ισχύει για τα συμπυκνωμένα ή αποξηραμένα προϊόντα υπολογίζεται με βάση το έτοιμο για κατανάλωση ανασυσταθέν προϊόν.

         (2)  Προκειμένου να εξασφαλιστεί συνοχή με τα επίπεδα δράσης που ισχύουν στην Ιαπωνία, αυτή η τιμή αντικαθιστά προσωρινά την τιμή που καθορίζεται στον κανονισμό (Ευρωατόμ) αριθ. 3954/87 του Συμβουλίου.

         (3)  Προκειμένου να εξασφαλιστεί συνοχή με τα επίπεδα δράσης που ισχύουν σήμερα στην Ιαπωνία, αυτή η τιμή αντικαθιστά προσωρινά την τιμή που καθορίζεται στον κανονισμό (Ευρωατόμ) αριθ. 770/90 της Επιτροπής.

         (4)  Τα μέγιστα επίπεδα αφορούν ζωοτροφή με περιεκτικότητα σε υγρασία 12 %.

         (5)  Προκειμένου να εξασφαλιστεί συνοχή με τα επίπεδα δράσης που ισχύουν σήμερα στην Ιαπωνία, αυτή η τιμή αντικαθιστά προσωρινά την τιμή που καθορίζεται στον κανονισμό (Ευρωατόμ) αριθ. 770/90 της Επιτροπής.

         (6)  Η τιμή αυτή καθορίζεται προσωρινά και είναι η ίδια για τις ζωοτροφές, εν αναμονή της αξιολόγησης των συντελεστών μεταφοράς του ιωδίου από τις ζωοτροφές στα τρόφιμα.


title: Εκτελεστικός κανονισμός (ΕΕ) 2016/1140 της Επιτροπής, της 8ης Ιουλίου 2016, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               14.7.2016

               EL

               Επίσημη Εφημερίδα της Ευρωπαϊκής Ένωσης

               L 189/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1140 ΤΗΣ ΕΠΙΤΡΟΠΉΣ
   της 8ης Ιουλίου 2016
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1) και ιδίως το άρθρο 57 παράγραφος 4 και το άρθρο 58 παράγραφος 2,
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ' εφαρμογήν των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να καταταγούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.

               (4)

               Είναι σκόπιμο να μπορούν, για ορισμένο χρονικό διάστημα, οι δεσμευτικές δασμολογικές πληροφορίες οι οποίες εκδίδονται για τα εμπορεύματα που αφορά ο παρών κανονισμός και οι οποίες δεν είναι σύμφωνες με τον παρόντα κανονισμό να συνεχίσουν να αποτελούν αντικείμενο επίκλησης από τον κάτοχό τους, σύμφωνα με το άρθρο 34 παράγραφος 9 του κανονισμού (ΕΕ) αριθ. 952/2013. Η διάρκεια της εν λόγω προθεσμίας πρέπει να είναι τρίμηνη.

               (5)

               Η επιτροπή τελωνειακού κώδικα δεν γνωμοδότησε εντός της προθεσμίας που είχε ορίσει ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν συμμορφώνονται με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιουλίου 2016.

            Για την Επιτροπή,

            εξ ονόματος του Προέδρου,

         Stephen QUEST

            Γενικός Διευθυντής Φορολογίας και Τελωνειακής Ένωσης

      (1)  ΕΕ L 269 της 10.10.2013, σ. 1.

      (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη (κωδικός ΣΟ)

                  Αιτιολογία

                  (1)

                  (2)

                  (3)

                              1.

                              Προϊόν σε μορφή αυτοθερμαινόμενου επιθέματος για την ανακούφιση του πόνου.
                              Το επίθεμα αποτελείται από συγκολλητικό υλικό που προορίζεται για τη στερέωση επί του δέρματος (στον λαιμό, στον καρπό ή στον ώμο).
                              Το προϊόν αποτελείται από μαλακό συνθετικό υλικό που ακολουθεί το σχήμα του σώματος και περιέχει ορισμένους δίσκους οι οποίοι, με την έκθεση στον αέρα, παράγουν θερμότητα.
                              Οι δίσκοι περιέχουν σκόνη σιδήρου, ξυλάνθρακα, αλάτι και νερό. Όταν ανοιχθούν τα επιμέρους δέματα που περιέχουν το επίθεμα και εκτεθεί αυτό στον αέρα, συντελείται εξώθερμη αντίδραση.

                  3824 90 96

                  Η κατάταξη καθορίζεται από τις διατάξεις των γενικών κανόνων 1, 3 β) και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 3824 , 3824 90  και 3824 90 96 .
                  Οι δίσκοι που περιέχονται στο προϊόν χρησιμοποιούνται ως πηγή θερμότητας λόγω της εξώθερμης αντίδρασης. Το γεγονός αυτό προσδίδει στο προϊόν τον ουσιώδη χαρακτήρα παρασκευάσματος της κλάσης 3824 .
                  Κατά συνέπεια, το προϊόν δεν μπορεί να θεωρηθεί ως ταινία και ανάλογα είδη της κλάσης 3005 .
                  Ως εκ τούτου, το προϊόν πρέπει να καταταχθεί στον κωδικό ΣΟ 3824 90 96 .

                              2.

                              Προϊόν σε μορφή αυτοθερμαινόμενης ζώνης για την ανακούφιση του πόνου.
                              Η ζώνη αποτελείται από μη συγκολλητικό υλικό, το οποίο στερεώνεται με αυτοκόλλητη ταινία.
                              Το προϊόν αποτελείται από μαλακό συνθετικό υλικό που ακολουθεί το σχήμα του σώματος και περιέχει ορισμένους δίσκους οι οποίοι, με την έκθεση στον αέρα, παράγουν θερμότητα.
                              Οι δίσκοι περιέχουν σκόνη σιδήρου, ξυλάνθρακα, αλάτι και νερό. Όταν ανοιχθούν τα επιμέρους δέματα που περιέχουν τη ζώνη και εκτεθεί αυτή στον αέρα, πραγματοποιείται εξώθερμη αντίδραση.

                  3824 90 96

                  Η κατάταξη καθορίζεται από τις διατάξεις των γενικών κανόνων 1, 3 β) και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 3824 , 3824 90  και 3824 90 96 .
                  Οι δίσκοι που περιέχονται στο προϊόν χρησιμοποιούνται ως πηγή θερμότητας λόγω της εξώθερμης αντίδρασης. Το γεγονός αυτό προσδίδει στο προϊόν τον ουσιώδη χαρακτήρα παρασκευάσματος της κλάσης 3824 .
                  Ως εκ τούτου, το προϊόν πρέπει να καταταχθεί στον κωδικό ΣΟ 3824 90 96 .


title: Εκτελεστικός κανονισμός (ΕΕ) αριθ. 257/2013 της Επιτροπής, της 20ής Μαρτίου 2013 , για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               21.3.2013

               EL

               Επίσημη Εφημερίδα της Ευρωπαϊκής Ένωσης

               L 79/27

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 257/2013 ΤΗΣ ΕΠΙΤΡΟΠΉΣ
   της 20ής Μαρτίου 2013
   για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Μαρτίου 2013.

            Για την Επιτροπή, εξ ονόματος του Προέδρου,
         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ’ αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ’ αποκοπή τιμή εισαγωγής

                  0702 00 00

                  JO

                  97,3

                  MA

                  76,6

                  TN

                  101,2

                  TR

                  125,0

                  ZZ

                  100,0

                  0707 00 05

                  JO

                  194,1

                  MA

                  152,2

                  TR

                  162,7

                  ZZ

                  169,7

                  0709 91 00

                  EG

                  76,0

                  ZZ

                  76,0

                  0709 93 10

                  MA

                  44,1

                  TR

                  104,5

                  ZZ

                  74,3

                  0805 10 20

                  EG

                  52,0

                  IL

                  70,1

                  MA

                  66,7

                  TN

                  67,5

                  TR

                  68,5

                  ZZ

                  65,0

                  0805 50 10

                  TR

                  81,1

                  ZZ

                  81,1

                  0808 10 80

                  AR

                  116,3

                  BR

                  92,6

                  CL

                  132,0

                  CN

                  76,6

                  MK

                  32,3

                  US

                  168,3

                  ZA

                  101,5

                  ZZ

                  102,8

                  0808 30 90

                  AR

                  109,0

                  CL

                  119,8

                  CN

                  85,7

                  TR

                  171,6

                  US

                  194,3

                  ZA

                  99,4

                  ZZ

                  130,0

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».